Moet-lees: Juffrou se hartroerende brief aan outistiese seunBen Twist (Foto: Twitter) ŉ Brief wat ŉ onderwyseres, van die Lansbury Bridge School & Sportkollege in die Verenigde Koninkryk, aan ŉ 11-jarige outistiese seun geskryf het nadat hy nie te waffers in die skool SAT-eksamens gevaar het nie, het die harte van duisende mense op sosiale media aangeraak. Ruth Clarkson, die onderwyseres, werk al etlike jare by dié skool vir kinders met leerprobleme. Sy het aan Distractify vertel Ben Twist se ‘positiewe houding’ het haar genoop om die brief te skryf, ná sy groot teleurstelling omdat hy nie na verwagting presteer het in die toetse nie. Die brief is wyd op sosiale media versprei, nadat Ben se ma, Gail, dit op haar Twitter-rekening gelaai het. Clarkson het in die brief geskryf Ben moet moed hou, omdat die SAT-eksamens nie ŉ maatstaf vir al sy vaardighede is nie. “Ek skryf aan jou om jou geluk te wens met jou positiewe houding en sukses om jou SAT-eksamens te voltooi. Jy het wonderlik gevorder,” skryf sy. “ŉ Baie belangrike stukkie inligting wat ek wil hê jy moet verstaan, is dat die toetse slegs ŉ klein deel van jou en jou vaardighede toets. Die vaardighede is belangrik, maar jy het baie ander talente wat Lansbury Bridge raaksien en op ander maniere meet. “Die talente sluit in jou kunstalent, jou vermoë om in ŉ span te werk, jou onafhanklikheid, jou vriendelikheid, jou vermoë om jou eie opinie te lug, jou sporttalent, jou vermoë om vriende te maak en te behou, jou musikale talent en vele meer.” Die brief is intussen meer as 5 000 keer op Twitter gedeel en meer as 9 500 mense het daarvan gehou. Bron: Distractify